**Rolul Băncii Naționale a României în asigurarea macrostabilității și prudențialității bancare**

***Abstract:***

*Banca centrală, placă turnantă a sistemului bancar, are menirea de a concepe și de a aplica politica monetară, valutară și de credit, reglementând și supraveghind prudențial sistemul financiar-bancar și sistemul de plăți, având drept obiectiv final asigurarea și menținerea stabilității prețurilor și stabilității financiare. Prin realizarea acestei lucrări se încearcă abordarea unei teme de actualitate și de interes științific din domeniul financiar-monetar, și anume rolul Băncii Naționale a României în asigurarea macrostabilității și prudențialității bancare. Scopul cercetării de față constă în realizarea unei analize calitative a politicilor și măsurilor implementate de BNR, ca bancă centrală și mai cu seamă ca autoritate de supraveghere prudențială, în contextul economic actual.*

**Key words**: Banca Naţională a României, macrostabilitate, prudenţialitate, politici şi măsuri, sistem bancar

**JEL classification:** E58,G21

# INTRODUCERE

Cercetarea rolului băncii centrale deţine un loc însemnat în numeroase studii economice, îndeosebi în analizele axate pe economiile emergente. Studiul de faţărealizează o sinteză într-o viziune proprie, având ca punct de plecare cercetările anterioare înfăptuite de academicieni și de economişti, care oferă un volum însemnat de informații, câteodată contradictorii, urmărind împletirea analizei teoretice cu datele reale din evoluția sistemului bancar românesc.

 Dezechilibrele economico-financiare din ultimul deceniu au stârnit numeroase dezbateri și critici legate de poziția autorității monetare, contestându-se acest statut, sugerându-se chiar suprimarea băncii centrale. În contextul economic actual, se regăsesc numeroase motive care sprijină statutul de independență al băncii centrale, având în vedere faptul că aceasta simbolizează un mijloc însemnat de siguranță împotriva derapajelor inflaționiste, îndeosebi atunci când acest fenomen are loc în acelaşi timp și cu alte dezechilibre care au efecte macroeconomice aspre.

Prin realizarea lucrării de față s-a urmărit evidențierea rolului Băncii Naționale a României în menținerea rezistenţei și eficienței sistemului bancar, și implicit întregului sistemul economic.

Restul lucrării este organizat după cum urmează: secţiunea 2 cuprinde o scurtă descriere a literaturii de specialitate; secţiunea 3 prezintă intervenţia BNR prin politici monetare în vederea asigurării macrostabilităţii financiare; secţiunea 4 descrie politica BNR privind asigurarea prudenţialităţii în activitatea bancară, în timp ce secţiunea 5 conchide, prin punctarea principalelor aspecte pe care le surprinde studiul de faţă.

# LITERATURE REVIEW

Numeroase studii din literatura de specialitate evidențiază rolul intrinsec al Băncii Naționale a României în asigurarea macrostabilității și prudențialității bancare, date fiind obligaţiile rezultate din ipostaza sa dublă de autoritate monetară şi prudenţială.

Conform statutului BNR, obiectivul fundamental al autorităţii monetare îl reprezintă asigurarea și menținerea stabilității prețurilor, iar atribuţia centrală constă în elaborarea şi aplicarea politicii monetare. Literatura de specialitate îmbinată cu practica dovedesc faptul că îndeplinirea obiectivului final al politicii monetare poate fi înfăptuită prin intermediul anumitor strategii de politică monetară. Începând cu anul 2005, BNR a pus în practică o nouă strategie de politică monetară, şi anume ţintirea directă a inflaţiei.

Diminuarea inflației din ultimii ani a fost consecinţa unui cumul de politici economice prielnice dezinflației, completate cu o politică monetară și fiscală limitative și o politică bugetară cu aproximaţie neutrală. Politica monetară a fost definită, în special, prin rate mari ale dobânzii şi ale rezervelor minime obligatorii și printr-o apreciere a monedei naționale (Napoleon Pop, 2011). Literatura economică reliefează faptul că, în economiile contemporane, atingerea unui nivel redus şi stabil al inflaţiei a condus la întemeierea unui mediu economic nou, care impune revalorificarea cu scrupulozitate a relaţiei dintre stabilitatea preţurilor şi stabilitatea financiară (Borio, 2007).

În lucrarea *Sisteme bancare comparate*, Cristi Spulbăr și Mihai Nițoi (2012) conturează un alt rol fundamental care i se cuvine autorităţii monetare, alături de obiectivul său principal de asigurare a stabilității prețurilor, şi anume asigurarea macrostabilității financiare. În ultimul deceniu, asigurarea stabilității financiare a dobândit o însemnătate distinctă, având în vedere atât extinderea și liberalizarea sistemelor financiare, cât și prezenţa crizelor financiare sau dezechilibrele exogene precedate de repercursiuni naționale și internaționale negative puternice. Recenta criză economico-financiară a reliefat, din nou, starea deficitară a regimurilor de supraveghere recunoscute (reglementarea monetară și cea prudențială) și a obligat completarea acestui ansamblu cu o abordare macroprudențială care să supravegheze interacţiunile dintre stabilitatea financiară și stabilitatea macroeconomică.

În circumstanţele recentei crize economico-financiare, BNR a pus în practică o politică anticiclică făcând uz de toate instrumentele pe care le are la dispoziţie. În vederea contracarării atitudinii, strategiilor şi deciziilor prociclice ale băncilor comerciale, implicit riscurilor survenite în economie, BNR şi-a însuşit o atitudine anticiclică, atât în stadiul de boom, cât şi în stadiul de recesiune. Această atitudine a fost pusă în practică atât în ceea ce priveşte politica monetară, cât şi cea prudenţială. În ceea ce priveşte măsurile de ordin prudenţial, BNR a adoptat mai multe decizii controversate, având drept scop reducerea riscului sistemic rezultat în urma dinamicii mari a creditului gospodăriilor. De acelaşi principiu anticiclic, BNR a acţionat asupra cadrului prudenţial în faza de declin a activtăţii economice pentru a ceda mai multe resurse în economie (Isărescu, 2011).

În ceea ce privește măsurile administrative de limitare a creditării introduse de BNR în ultimii ani, Gheorghe Manolescu(2009) consideră că acestea ar putea deveni ineficiente pe termen lung. Autorul își susține punctul de vedere pe baza experiențelor altor țări unde măsurile administrative de limitare a creditării nu au înregistrat reuşite în ajustarea dezechilibrelor macroeconomice. Atitudinea de îndoială este justificată prin faptul că deși pe termen scurt măsurile administrative au influenţat controlul cererii agregate, pe termen lung se cere implementarea soluțiilor de control al cererii agregate, care să se centreze mai mult pe aplicarea politicilor macroeconomice tradiționale, precum politica bugetară, politica fiscală și politica monetară.

În opinia economistului Lucian Croitoru (2012), în mod contradictoriu, criză economico-financiară recentă a dus la punerea sub semnul întrebării a activităţii băncilor centrale, deşi tocmai aceste instituţii au fost ultima fortificaţie în faţa riscului prăbuşirii economiei şi fluxurilor internaţionale. Acesta pledează pentru o poziţie şi o implicare mai proactivă din partea băncii centrale, totuşi fără exagerarea rolului şi abilităţii autorităţii monetare de a soluţiona singură sau aproape singură dificultăţile pe care le întâmpină întreaga economie. Este necesară o conlucrare şi o implicare din partea tututor instituţiilor şi structurilor naţionale care să aplice mixul de politici şi programe de care este nevoie pentru o reluare consistentă şi sustenabilă a creşterii economice.

# INTERVENȚIA BNR PRIN POLITICI MONETARE ȘI MACROSTABILITATEA FINANCIARĂ

##  Obiectivul general al BNR este ilustrat de continuarea şi consolidarea procesului dezinflaţiei în ritmul necesar atingerii ţintelor anuale de inflaţie şi, implicit, a ţintei de inflaţie pe termen mediu. Acesta provine, pe de o parte, din angajamentele asumate de autorităţi în procesul pregătirii adoptării monedei unice europene, precum şi din acordurile încheiate cu Uniunea Europeană, Fondul Monetar Internaţional şi alte instituţii financiare internaţionale şi, pe de altă parte, din caracterul particular cadrului macroeconomic şi financiar în cadrul căruia a fost aplicată politica monetară.

Conform (figurei nr. 1), începând cu anul 2005, ţintele anuale de inflaţie au coborât de la nivelul de 7,5% ±1 punct procentual până la 2,5%±1 punct procentual; ţintele enumerate anterior au fost stabilite de către banca centrală în colaborare cu guvernul, inclusiv din perspectiva cerinţei înregistrării unui nivel al ratei inflaţiei compatibil cu criteriul Tratatului de la Maastricht (potrivit calendarului prevăzut pentru adoptarea monedei euro), însă şi cu definiţia cantitativă a stabilităţii preţurilor admisă de Banca Centrală Europeană. În ceea ce priveşte evoluţia ratei inflaţiei, aceasta este caracterizată de o traiectorie oscilantă, intrând în anul 2015 într-un teritoriu negativ.

Figura nr. 1 Evoluția ratei inflației în perioada 2005-2015

Sursa: prelucrare pe baza datelor furnizate de Institutul Naţional de Statistică şi Banca Naţională a României

În contextul economic actual, aplicarea prudenţei corespunzătoare politicii monetare s-a înfăptuit cu drept de prioritate prin prezervarea statu-quo-ului afferent ratei dobânzii de politică monetară, după cum şi prin restrângerea la 0,25% a modificărilor operate consecutiv asupra acesteia începând cu luna mai 2010, cu excepţia deciziei din august 2013, când reducerea a fost majorată la 0,5 puncte procentuale. Deciziile adoptate de banca centrală, alături de adecvarea neîntreruptă a prudenţei politicii monetare, cu scopul continuării consolidării fiscale, au determinant atingerea a celei mai scăzute rate anuale a inflaţiei din ultimii 24 de ani în luna decembrie 2013, simultan cu înregistrarea unei creşteri economice de 3,5% pe ansamblul anului.

**Figura nr. 2 Rata dobânzii de politică monetară în perioada 2010-2015**

Sursa: prelucrare pe baza datelor furnizate de Banca Naţională a României

 Deciziile de păstrare a ratei dobânzii de politică monetară la un nivel de 5,25 la sută vreme de 16 luni (martie 2012-iunie 2013), au fost explicate de amplificarea deviaţiei ratei anuale a inflaţiei faţă de limita superioară a intervalului ţintei staţionare la începutul anului 2013 şi de perspectiva unei prelungiri pe termen scurt a valorii semnificative a acesteia, sub incidenţa ajustărilor noi de preţuri administrate şi majorărilor de accize realizate în luna ianuarie 2012.

 Cu privire la orientările politicii monetare practicate de BNR, politica monetară implementată vizează, pe termen lung, scăderea ratei anuale a inflației către niveluri compatibile cu criteriile BCE. Din această perspectivă, BNR a avut în vedere o schimbare substanţială a strategiei de țintire a inflației. Această modificare considerabilă a constituit-o devansarea etapelor țintelor anuale gradual descrescătoare, alături de o adoptare a unei ținte staționare multianuale de inflație de 2,5%±1 pp, începând cu anul 2013.

 Având în vedere riscurile și lipsa de certitudine care rezultă din actualul context macroeconomic intern și extern, politica monetară practicată de Banca Națională a României își menţine caracterul prudent. Cu toate acestea, o conturare operativă și viabilă a politicii monetare se menţine într-un raport strâns de dependenţă faţă de o implementare cu rigurozitate a instrumentelor de consolidare fiscală și a reformelor structurale și faţă de respectarea angajamentelor stabilite cu instituțiile financiare internaționale, cu scopul preîntâmpinării creșterii primei de risc suveran, consolidării inflației și redresării durabile a economiei românești.

#

# POLITICA BNR PRIVIND ASIGURAREA PRUDENȚIALITĂȚII ÎN ACTIVITATEA BANCARĂ

Aderarea României la Uniunea Europeană a cauzat intrarea băncilor româneşti într-o competiţie directă cu cele străine. Competiţia din ce în ce mai puternică din sistemul bancar românesc, privatizarea mediului bancar, alături de intrarea capitalului străin au preschimbat România într-o scenă pe care se confruntă renumiți jucători de talie mondială.

(Tabelul nr. 1) ilustrează evoluția componenței sistemul bancar românesc pe forma de proprietate în perioada 2006-2014. În pofida faptului că instituțiile de credit de pe piața bancară românească şi-au desfăşurat activitatea într-un mediu auster și incert, structura sistemului bancar nu a suportat modificări însemnate, numărul total oscilând între 39 și 40 pe parcursul intervalului analizat.

Tabelul 1. Componența sistemului bancar pe forma de proprietate în perioada 2006-2014

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2006 | 2007 | 2008 | 2009 | 2010 | 2011 | 2012 | 2013 | 2014 |
| Bănci persoane juridice române, din care: | 31 | 31 | 32 | 31 | 32 | 32 | 31 | 30 | 30 |
| Bănci cu capital integral sau majoritar de stat | 2 | 2 | 2 | 2 | 2 | 2 | 2 | 2 | 2 |
| Bănci cu capital majoritar privat, din care: | 29 | 29 | 30 | 29 | 30 | 30 | 29 | 28 | 28 |
| - cu capital majoritar autohton | 3 | 3 | 3 | 4 | 4 | 4 | 3 | 3 | 3 |
| - cu capital majoritar străin | 26 | 26 | 27 | 25 | 26 | 26 | 26 | 25 | 25 |
| Sucursalele băncilor străine | 7 | 10 | 10 | 10 | 9 | 8 | 8 | 9 | 9 |
| Total bănci și sucursale ale băncilor străine | 38 | 41 | 42 | 21 | 41 | 40 | 39 | 39 | 39 |
| CREDITCOOP | 1 | 1 | 1 | 1 | 1 | 1 | 1 | 1 | 1 |
| Total instituții de credit | 39 | 42 | 43 | 42 | 42 | 41 | 40 | 40 | 40 |

Sursa: prelucrare după Rapoartele anuale BNR, 2007-2014

Nivelul corespunzător al principalilor indicatori de prudenţă bancară a îngăduit sistemului bancar să facă faţă, fără impedimente majore, caracterului volatile caracteristic fluxurilor externe de capital, sporirii volumului de credite neperformante, precum şi exigenţei optimizării portofoliilor de credite în vederea unei bune implementări a cadrului Basel III. Calitatea activelor a ridicat probleme pe parcursul ultimilor ani, iar contaminarea externă a înfăţişat unul dintre principalele riscuri la care au fost expuse băncile româneşti. Procesul dezintermedierii răspândit în rândul ţărilor din zona euro a dus la micşorarea, în mod treptat, a expunerilor băncilor-mamă în raport cu filialele din România, dând naştere unor transformări în sistemul bancar autohton, în mod deosebit în orizontul volumului şi evoluţiei finanţării externe. Astfel, băncile româneşti şi-au îndreptat atenţia către soluţiile de administrare a expunerilor neperformante şi în mai mică măsură către reluarea creditării în înprejurări durabile.

În perioada 2007-2015, sistemul bancar românesc a dispus în continuare de rezerve consistente de capital, gradul adecvat de capitalizare fiind sprijinit şi prin măsurile de reglementare şi supraveghere prudenţială adoptate de autoritatea monetară.

Tabelul 2. Evoluția principalilor indicatori de prudență bancară (%)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Denumirea indicatorului | Dec. 2007 | Dec. 2008 | Dec. 2009 | Dec. 2010 | Dec. 2011 | Dec. 2012 | Dec. 2013 | Dec. 2014 |
| Riscul de capital |  |
| Indicatorul de solvabilitate | 13,78 | 13,76 | 14,67 | 15,02 | 14,87 | 14,94 | 15,46 | 17,59 |
| Efectul de levier | 7,32 | 8,13 | 7,55 | 8,11 | 8,07 | 8,02 | 7,96 | 7,38 |
| Riscul de credit |  |
| Credite acordate clientelei (valoare brută)/ Total active (valoare brută) | 59,09 | 62,05 | 59,13 | 58,64 | 59,24 | 60,78 | 58,63 | 56,18 |
| Plasamente și credite interbancare (valoare brută)/ Total active (valoare brută) | 29,98 | 26,01 | 23,03 | 19,58 | 16,90 | 14,74 | 16,24 | 15,95 |
| Rata riscului de credit | 4,0 | 6,52 | 15,29 | 20,82 | 23,28 | 29,91 | 32,14 | : |
| Rata creditelor neperformante | - | - | 7,89 | 11,85 | 14,33 | 18,24 | 21,87 | : |
| Riscul de lichiditate |  |
| Indicatorul de lichiditate | 2,13 | 2,47 | 1,38 | 1,35 | 1,36 | 1,57 | 1,68 | 1,69 |
| Lichiditatea imediată | 38,70 | 34,43 | 35,28 | 37,82 | 37,17 | 35,88 | 41,49 | 41,08 |
| Profitabilitatea |  |
| ROA (Profit net/ Total active) | 1,01 | 1,56 | 0,25 | -0,16 | -0,23 | -0,64 | 0,01 | -1,32 |
| ROE (Profit net/ Capitaluri proprii) | 9,43 | 17,04 | 2,89 | -1,73 | -2,56 | -5,92 | 0,13 | -12,45 |

Notă: “:” – lipsă date

## Sursa: prelucrare după Rapoartele anuale BNR, 2008-2014

Astfel, conform (tabelului nr. 2), indicatorul de solvabilitate s-a plasat, în medie, cu mult deasupra pragului reglementat la nivel naţional şi european (8%), după cum şi dincolo de cel prudenţial (10 %) recomandat de Banca Naţională a României odată cu resimţirea pe plan intern a efectelor crizei economico-financiare internaţionale (17,59% la finele anului 2014, în creştere cu 2,13 puncte procentuale faţă de anul anterior). Efectul de levier, calculat ca raport între fondurile proprii de nivel 1 şi valoarea medie a activelor, a fost de 7,38% (decembrie 2014), consemnând o uşoară scădere (cu 0,58 puncte procentuale) faţă de decembrie 2013.

Contracţia stocului de credite şi constrângerile impuse de situaţia financiară a clienţilor au determinat o înrăutăţire a principalilor indicatori de evaluare a calităţii portofoliului. Astfel, rata creditelor neperformante –indicatorul principal de evaluare a calităţii portofoliilor de credite, din perspectivă prudenţială – a crescut fără întrerupere, atingând un nivel de 21,87% la sfârşitul anului 2013.

Evoluţia indicatorilor de evaluare a riscului de lichiditate indică o lichiditate adecvată a sectorului bancar, nivelul indicatorilor dovedind existenţa rezervelor pentru acoperirea eventualelor dezechilibre care pot surveni în urma unor retrageri anticipate de resurse. Păstrarea unor niveluri corespunzătoare ale lichidităţii înseamnă, de altfel, o cerinţă indispensabilă pentru ca mediul bancar autohton să poată face faţă unor evoluţii potrivnice, inclusiv de natură externă.

Sistemul bancar românesc a izbutit să îşi îmbunătăţească profitabilitatea pe parcursul anului 2013, obţinând un rezultat financiar pozitiv, după trei ani caracterizaţi de pierderi financiare. Această revenire în rândul valorilor pozitive a rezultatului financiar a determinat şi amplasarea peste zero a principalilor indicatori de profitabilitate la nivel agregat (rata rentabilităţii financiare – ROE şi rata rentabilităţii economice – ROA).

## Modificările și completările legislative care reglementează activitatea bancară reprezintă un alt pas important în restructurarea sistemului bancar românesc, având ca rezultat întărirea supravegherii prudențiale exercitată de către Banca Națională a României. În acest sens, a avut loc o înăsprire a exigențelor privitoare la autorizarea directorilor, administratorilor și acționarilor băncilor comerciale, s-au aşezat bazele legale aferente relațiilor de colaborare dintre BNR și autoritățile de supraveghere naționale și internaționale, a avut loc o aliniere la standardele internaționale a prevederilor care reglementează protecția consumatorului și s-au modificat și îmbunătățit procedurile în domeniul falimentului bancar și al protecției deponenților.

##  De asemenea, supravegherea de tip *on-site* a înregistrat modificări nuanţate începând cu anul 1999, cuprinzând fiecare instituție de credit în procesul de supraveghere cel puțin o dată pe an. Pe lângă aceasta, activitatea de supraveghere de tip *off-site* a semnalat modificări calititative, BNR implementând în anul 1999 sistemul uniform de rating bancar și de avertizare timpurie (CAAMPL), instrument completat și optimizat fără întrerupere cu scopul determinării profilului de risc al instituțiilor de credit.

##  De asemenea, având în vedere extinderea din ce în ce mai mare din ultimii ani a instituțiilor financiare nebancare pe piața financiară românească, aria de supraveghere și reglamentare a băncii centrale a fost lărgită și asupra acestora.

#

# CONCLUZII

 Prin realizarea lucrării de față s-a urmărit evidențierea rolului Băncii Naționale a României în menținerea viabilității și eficacităţii sistemului bancar, și implicit sistemului economic în întregul său.

De-a lungul ultimului deceniu, BNR a aplicat o politică anticiclică, folosindu-se de toate instrumentele care îi stau la dispoziţie. Astfel, în vederea contracarării atitudinii, strategiilor şi deciziilor prociclice caracteristice băncilor comerciale, implicit riscurilor survenite în economie, BNR a implementat o politică anticiclică, atât în ceea ce priveşte faza de boom, cât şi în faza de recesiune. Această atitudine a fost aplicată atât în ceea ce priveşte la politica monetară, cât şi politica prudenţială.

Considerăm cât se poate de importantă continuarea implementării în sistemul bancar românesc a unor măsuri necesare consolidării bazelor de capital, care să se centreze mai ales asupra procesului de recapitalizare pentru a-i păstra soliditatea și implicit, pregătirea condițiilor indispensabile adoptării cadrului nou de reglementare macroprudențială Basel III.

De asemenea, având la bază analiza efectuată, o însemnătate deosebită i se cuvine necesității unei reglementări mai eficace în toate domeniile, având ca punct de plecare regândirea structurii piețelor şi gestionarea riscurilor. Banca centrală necesită, într-o formă sau alta, prerogative sporite de reglementare și supraveghere, care să prindă în vizor atât prudențialitatea la nivel micro, cât și, mai cu seamă, la nivel macro.

**Surse bibliografice**

1. Borio, Claudio, Shin, I., (2007*), What can (macro-) prudential policy do to suport monetary policy?*, BIS Working Paper No. 242/2007
2. Caruana, Jaime, (2010), *Basel III: Towards a safer financial system*, Speech at the 3rd Santander International Banking Conference, Madrid
3. Căpraru, Bogdan (2009), *Banca centrală şi mediul economic*, Editura Universităţii Alexandru Ioan Cuza, Iași
4. Croitoru, Lucian (2012), *Politica monetară: ipostaze neconvenționale*, Editura Curtea Veche, București
5. Isărescu, Mugur (2011*), Macroprudențialitatea. Reglementarea crizelor financiare și politica monetară*, Disertație susținută cu ocazia decernării titlului de Doctor Honorius Causa al Universității Româno-Americane, București, 30 iunie 2011
6. Manolescu, G. (2009), *Politica monetară în perspectiva globalizării*, Editura Univesitară, București
7. Pop, Napoleon (2011), *Decizia de politică monetară – între fascinația teoriei și inefabilul intuiției*, Editura Expert, București
8. Spulbăr, C., Nițoi, M., (2012), *Sisteme bancare comparate*, Editura Sitech, Craiova
9. Banca Națională a României <http://www.bnr.ro/Home.aspx> (accesat la 26.03.2016)

\*\*\*Raport anual 2014

\*\*\*Raport asupra stabilității financiare 2015

\*\*\*Raport asupra inflației februarie 2016